**ZAPISNIK**

**sa 8. sjednice Općinskog vijeća Općine Podstrana, održane dana 11. svibnja 2022. godine u vijećnici Općine Podstrana**

(o sjednici se vodi tonski zapis)

Početak sjednice u 19:00 sati

**PRISUTNI VIJEĆNICI:**

1. Tomislav Buljan
2. Darijo Radović
3. Nikola Bakota
4. Ivana Strmotić
5. Tea Mandić
6. Zdravko Galić
7. Kristina Jerčić
8. Marko Bitanga
9. Frane Pruže
10. Mate Babić
11. JosipVuković
12. Velimir Gavranić
13. Mladen Bartulović (od 19:07)

**OSTALI PRISUTNI:**

1. Mijo Dropuljić
2. Božen Živaljić
3. Marija Šošić
4. Božena Perišić
5. Slobodan Brzica
6. Vitomir Vranković
7. Kata Madunović
8. Darko Juradin
9. Mihaela Bakunić
10. Mario Čelan

Predsjednik Vijeća T. Buljan pozdravlja sve nazočne. Konstatira da je prisutno dvanaest od trinaest vijećnika, ali i da trinaesti vijećnik stiže, utvrdio je da postoji potreban kvorum i da Vijeće može početi s radom.

Predsjednik Vijeća T. Buljan predlaže izmijenjeni

***D N E V N I R E D***

1. ***Prijedlog Zaključka o usvajanju Strateškog plana razvoja Općine Podstrana za razdoblje 2021.-2025.,***
2. ***Vijećnička pitanja i odgovori,***
3. ***Usvajanje zapisnika sa 7. sjednice Općinskog vijeća,***
4. ***Prijedlog Odluke o osnivanju i imenovanju ulice Put Vučipolja – I. odvojak,***
5. ***Prijedlog Odluke o osnivanju i imenovanju ulice Ulica Ivana Paštrića Poljičanina - I. odvojak,***
6. ***Prijedlog Odluke o osnivanju i imenovanju ulice II. odvojak ceste Sveti Martin,***
7. ***Prijedlog I. Izmjena i dopuna Proračuna Općine Podstrana za 2022. godinu,***
8. ***Prijedlog I. Izmjena i dopuna Programa građenja komunalne infrastrukture za 2022. godinu,***
9. ***Prijedlog Odluke o osnivanju i imenovanju Odbora za sport,***
10. ***Prijedlog Odluke o sklapanju Ugovora o osnivanju prava građenja na čst.zem. 980 i 978/2, k.o. Donja Podstrana, u korist Općine Podstrana, radi izgradnje javne sportske dvorane,***
11. ***Prijedlog Odluke o izmjenama i dopunama Odluke o izradi izmjena i dopuna Prostornog plana uređenja Općine Podstrana,***
12. ***Prijedlog Odluke o provođenju postupka stavljanja izvan snage urbanističkih planova uređenja: UPU zone u zelenilu i sportskih igrališta u Miljevcu (UPU 6), UPU – sjeverni dio Grljevac I (UPU 7), UPU – sjeverni dio Grljevac II (UPU 8), UPU – dio područja Grbavac (UPU 9), UPU- „Petrićevo“ – Sveti Martin (UPU 10) i UPU – područje Šćadina – sjever (UPU 14).***

Predsjednik vijeća T. Buljan stavlja dnevni red na glasanje. Dnevni red je sa dvanaest (12) glasova ZA usvojen.

**Ad.1.) Prijedlog Zaključka o usvajanju Strateškog plana razvoja Općine Podstrana za**

**razdoblje 2021.-2025.**

Pročelnica M. Šošić uvodi u ovu točku dnevnog reda.

Dalje prezentira gđa. M. Bakunić iz tvrtke Educatorium.

Predsjednik vijeća T. Buljan zahvaljuje na izloženoj prezentaciji i navodi kako je pročelnica M. Šošić 04. kolovoza 2021. godine uputila svim vijećnicima nacrt Strateškog plana, te pita je li netko od vijećnika davao kakve primjedbe, sugestije i prijedloge.

Pročelnica M. Šošić odgovara kako je vijećnik V. Gavranić na sjednici vijeća samo kratko prokomentirao.

Vijećnik V. Gavranić kaže kako se on dotaknuo dvije točke Strateškog plana, a to je volonterizam i Gornja Podstrana. Navodi kako je njegov prijedlog bio da se svi uključe u volonterizam da bi stanovnici Podstrane aktivno sudjelovali u strateškom razvoju, tako da ne bude samo: ‘’što ste vi vijećnici napravili’’, nego da i oni sudjeluju. Smatra kako bi to trebao biti zadatak vijećnika, kao i napraviti različite radionice na kojima bi ljude informirali što je to volonterizam, zašto je dobro da se priključe volontiranju, i da pridonesu tome. Napominje kako bi bilo dobro da se u sve to uključi i Gornja Podstrana, jer povećanjem stanovništva logično je da se povećava stanovništvo i u Gornjoj Podstrani, te ističe kako je već na Tematskoj sjednici predlagao da Gornja Podstrana ima jedan mali sportski vrtić. Smatra da bi se time određeni dio stanovništa privukao u Gornju Podstranu.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Zaključka o usvajanju Strateškog plana razvoja Općine Podstrana za razdoblje 2021.-2025.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.2) Vijećnička pitanja i odgovori**

Vijećnik F. Pruže kaže kako ovim putem traži izvještaj Zajednice športskih udruga Općine Podstrana o svome radu za 2021. i 2022. godinu, i programski i financijski, te moli da mu se u zakonski propisanom roku dostavi na mail. Uz to, da se pojasni i dostavi kriterij prema kojem se dodjeljuju sredstva sportskim udrugama. S obzirom da Zajednicu športskih udruga financira Općina, smatra da su dužni odgovoriti na pitanja vijećnika kako bi mogli predložiti određena poboljšanja.

Vijećnik F. Pruže pita što Općina planira poduzeti po pitanju sufinanciranja rada pomoćnika u nastavi, za koje su već ranije tražili sredstva, te jesu li pokušali istražiti na koji način bi iz proračunskih sredstava mogli izvojiti za njihovo financiranje. Navodi kako pomoćnici u nastavi obavljaju težak i važan posao, a za njega su ispodprosječno plaćeni, te kako kao Općina trebaju napraviti pozitivan iskorak i pronaći model za sustavno financiranje njihovog rada.

Pročelnica M. Šošić odgovara kako Općina sufinancira pomoćnike u predškolskom odgoju u svim vrtićima, te kako Odluka o socijalnoj skrbi Općine Podstrana čl. 24. navodi da sukladno proračunskim mogućnostima i situaciji koja se iznenada dogodi, a što je bio slučaj prije nekoliko godina kada škola nije uspjela za sve učenike koji imaju potrebu osigurati asistente, onda Općina uskočila i osigurala koliko je bilo potrebno. Nastavlja kako nije baš razumjela na što je točno mislio.

Vijećnik F. Pruže kaže kako pomoćnici u nastavi imaju dosta nisku plaću, stoga ga zanima može li Općina na bilo koji način doprinijeti da se njihova plaća bar malo poveća.

Pročelnica M. Šošić odgovara kako je to problem iz razloga što škola Županiji prijavljuje svoje potrebe, a onda Županija prijavljuje Ministarstvu za sve škole kojima je osnivač. Tu nastaje problem jer je tim natječajem točno definirana njihova plaća, i sve što prelazi taj iznos se smatra dvostrukim financiranjem. Nastavlja kako se to ne smije, i nije provedivo kada je preko takvog natječaja. Ističe kako Općina jedino može u slučaju da se nisu osigurali potrebni asistenti, osigurati novog asistenta i financirati njegovu plaću u cjelosti. Ili da se financira djelomično iz nekog drugog izvora, a dio Općina Podstrana, ali da je u ovom slučaju već definirana natječajem kao takva, te da to onda predstavlja dvostruko financiranje.

Vijećnik M. Bitanga pita što se događa s rješenjem čvorišta skretanja prema Žrnovnici koje je bilo obećano oko Božića 2021. godine, te navodi kako će to pitati na svakoj sjedinici jer ne vidi da se ikakvi pomaci događaju po tom pitanju. Ističe kako su svaki dan gužve na cesti a turistička sezona još nije počela. Napominje kako je svjestan da se to ne može odmah napraviti, ali ga zanima što se po tom pitanju počelo raditi, i koje je rješenje, bio to rotor, bilo to križanje u dva nivoa, bila to nekakva drugačija regualacija semafora, bilo kakvo rješenje, ali ga zanima hoće li se išta pokrenuti ove godine.

Pročelnik B. Živaljić odgovara kako nisu dobili nikakvo konkretno rješenje od strane Hrvatskih cesta, te navodi da je načelnik dobio informaciju da će se kroz neko skorije vrijeme najaviti za prezentaciju, ali kako trenutno nažalost nemaju ništa novo po tom pitanju.

Vijećnik M. Bitanga pita mogu li kao vlast izaći u javnost, dati nekakvo priopćenje kako bi ljudi znali da se na tome ipak nešto radi, jer im je svima gužve već preko glave.

Vijećnik M. Bitanga pita je li se odlučilo gdje će biti lokacija za općinski vrtić, s obzirom da lokacija gdje će biti nova škola više nije adekvatna površinom.

Pročelnik B. Živaljić odgovara kako nova lokacija za općinski vrtić nije određena, te da konkretno nijedan prijedlog nije došao za definiranje nekakve isključive namjene, jer za vrtić ne moraju biti zone isključive namjene u pitanju, te kako ne moraju kroz prostorno plansku dokumentaciju točno definirati oznaku društvenu za namjenu vrtića.

Predsjednik vijeća T. Buljan ističe kako je bio dogovor da će se sastati Odbor za školstvo i predškolski razvoj do 9. mjeseca, te da će se tu donijeti određene odluke.

Vijećnik J. Vuković pita kada će se sastati Odbor za školstvo i predškolski razvoj.

Vijećnik J. Vuković također pita što se napravilo po pitanju lokacije za općinski vrtić i koji je razlog zbog kojeg se Općina Podstrana nije prijavila na javni natječaj za sufinanciranje općinskih vrtića, mada se zna da je jedini uvjet bio imati zemljište i namjenu.

Načelnik M. Dropuljić odgovara kako je vijećnik J. Vuković upravo sam sebi odgovorio na pitanje, a to je da Općina Podstrana nije pronašla adekvatno zemljište, te kako samim time ne zadovoljavaju uvjetima natječaja, stoga se nisu ni prijavili.

Vijećnica K. Jerčić kaže kako bi ovim putem zatražila da se zbog sigurnosti djece i ostalih putnika koji čekaju autobus na stanici preko puta San Antonia u smjeru Splita, postavi nekakva zaštitna ograda kako bi djeca bila zaštićena, na prostoru koji graniči sa susjednom kućom, te kako bi se na taj način u budućnosti spriječile određene neugodnosti.

Predsjednik vijeća T. Buljan odgovara kako bi kada bi stavili ogradu zagradili pristup kući.

Pročelnik B. Živaljić odgovara kako bi se ipak moglo na neki način riješiti, jer djeca znaju šetati po dvorištu kuće.

Vijećnik M. Bartulović kaže kako je tu problem nastao već prilikom izgradnje ugibališta, i kako to nije tako trebalo biti, ali da je takvo rješenje jedino bilo prihvatljivo struci.

Pročelnik B. Živaljić kaže kako je on razumio da se sama autobusna stanica adekvatno obilježi a ne da se ogradi sam pristup susjednoj čestici.

Vijećnica K. Jerčić odgovara kako je upravo na to mislila.

Vijećnica K. Jerčić pita kada će biti sazvan Odbor za urbanizam budući da je na 6. sjednici rečeno da će biti sazvan kada bude prostorni plan, a s obzirom da danas trebaju donijeti odluku o izmjenama i dopunama prostornog plana, navodi kako je njima bilo jako važno da se sastanu prije toga kako bi dobili određene informacije. Ističe kako bi voljela da vijećnike na vrijeme informiraju, jer informacije prije dobiju od mještana nego u vijećnici, što zna biti neugodno. Napominje kako bi voljela kada bude sastanak Odbora da pozovu što širi krug stručnjaka koji bi ih u tom dijelu mogli savjetovati, jer se stvara veliki pritisak na državnu cestu DC/8 što im nije na korist, već na veliku štetu. Smatra kako je za općinu najvažnije da se prostorno razvija planski, onoliko koliko je sada u mogućnosti.

Pročelnik B. Živaljić odgovara kako se u ovom trenutku radi o donošenju odluke, ne o donošenju prostorno planske dokumentacije, te kada se napravi nacrt plana, u tom trenutku se uključuju stručna tijela Općine Podstrana i daju svoje ideje i prijedloge. Ističe da ova odluka, koja će doći vijećnicima kao prijedlog na donošenje, daje popriličan dijapazon mogućih ishoda što je u cilju svima, te kako će se stručna tijela uključiti pravovremeno.

Vijećnik Z. Galić pita kada će biti obilježeni Miljevac i Petrićevo.

Načelnik M. Dropuljić odgovara kako bi obilježavanje Miljevca, Petrićeva i općinskih parkirališta trebalo biti idući tjedan, jer je zbog lošeg vremena pomaknuto.

Vijećnik Z. Galić postavlja pitanje vezano za trafostanicu na Kalinama, kaže kako je Hep kopao prije nekih 5-6 mjeseci, uredno položio kablove i tako ostavio 4-5 mjeseci da bi na kraju kablove samo odsjekli i stavili im kape, stoga ga zanima kada će se to spojiti.

Načelnik M. Dropuljić odgovara da će ih pritisnuti da završe do kraja, te ističe kako im je i inače problem naći adekvatnu lokaciju pa im Općina tu malo pomogne, te da su ovaj put pronašli lokaciju ali su malo zakazali s radovima. Napominje kako će ih pritisnuti da to što prije saniraju.

Vijećnik V. Gavranić postavlja pitanje vezano za izgradnju dvorana na Miljevcu, te ga zanima razmišlja li se o izgradnji toplane kako bi barem jedan vanjski bazen bio grijan i koristio se od desetog do petog mjeseca. Uz to, napominje kako bi bilo dobro izgraditi i jedan manji hostel kako bi se tu moglo dolaziti i na natjecanja iz cijele Europe.

Načelnik M. Dropuljić odgovara kako se neslužbeno govorilo o mogućoj izgradnji bazena, što ne znači da je u planu gradnja bazena, ako se odluči može biti, ali i ne mora.

Vijećnik V. Gavranić pita razmišlja li se još uvijek o izgradnji parkinga i mini trga u Gornjoj Podstrani, o čemu je nekad prije bila riječ.

Načelnik M. Dropuljić odgovara kako su mu mještani Gornje Podstrane u razgovoru spomenuli da im je potrebno igralište, stoga bi volio pronaći adekvatno zemljište, otkupiti ga i napraviti igralište. Napominje kako im je cilj i plan napraviti više igrališta diljem cijele Podstrane. Ističe kako isti problem ima i Hep pri pronalasku zemljišta za trafostanicu.

Vijećnik M. Bartulović kaže kako je 2013. godine, kada je postao načelnik bio jedan idejni projekt koji je započeo još za vrijeme bivšeg načelnika Mirana Tomasovića. Radi se o projektu kulturnog centra, ali se mislilo da je cijeli teren u vlasništvu Općine Podstrana, međutim ispostavilo se da se radi o privatnim parcelama, te stoga nije bilo imovinsko-pravno riješeno. Napominje da kada se riješi katastarska izmjera za Gornju Podstranu, onda će se znati tko su stvarni vlasnici.

Vijećnica K. Jerčić pita što je s pristupnim putem Miljevac.

Načelnik M. Dropuljić odgovara da je pristupni put Miljevac još ranije proglašen nerazvrstanom cestom.

Službenica B. Perišić nastavlja kako će kroz neko vrijeme biti napravljen i geodetski elaborat evidentiranja izvedenog stanja, te će biti proveden u Katastru i zemljišnim knjigama. Dakle, tretira se kao nerazvrstna cesta i vlasništvo Općine Podstrana.

Vijećnica K. Jerčić pita kolika je širina puta.

Službenica B. Perišić i vijećnik M. Bartulović odgovaraju da je u naravi kako je i izvedeno.

Vijećnik N. Bakota pita što je sa šetnicom koja je započeta u Mutograsu.

Načelnik M. Dropuljić odgovara da je izvedeno prvih 270 m, te da je isprojektirano novih 560 m, od parkinga u Mutograsu do okretišta u Mutograsu. Navodi kako je postupak javne nabave za izgradnju u tijeku, te da će u ponedjeljak biti objavljeni rezultati natječaja. Ističe kako su također pokrenuli i arhitektonski projekt od Marinca do Porta, te bi taj dio isprojektirali tijekom ljeta, proveli javnu nabavu, za novih 560 m, što znači da bi odmah iza turističke sezone krenuli sa radovima za dodatni kilometar nove šetnice. Rok je 120 dana.

Vijećnik N. Bakota kaže kako se kod sprovoda događaju velike gužve, stoga ga zanima razmišlja li se o proširenju ceste oko groblja.

Načelnik M. Dropuljić odgovara kako za groblje imaju projekt nadstrešnice, te da je po prostornom planu predviđeno 400 m2 otvorene nadstrešnice, a što se tiče samog pristupa groblju svjesni su da je ulica dosta uska i nema mogućnosti širenja jer bi morali rušiti privatne kuće. Navodi kako je po prostorno planskoj dokumentacij predviđen jedan odvojak Težačke ulice, koji se nalazi na spoju Težačke ulice i Ratnih žrtava. Ističe kako su napravili idejno rješenje i pristupiti će ishođenju lokacijske dozvole. Nada se da će u što kraćem roku sve uspjeti izvesti kako su planirali.

Vijećnik M. Babić moli da mu se tablično i po imenima udruga i ovlaštenih osoba koje raspolažu sredstvima udruga, dostavi sažetak programskog i financijskog dijela izvješća koje su podnijele udruge za prošlu 2021. godinu, kao i obrazloženje kriterija po kojem su udruge dobile potporu od strane Općine Podstrana. Također da mu se dostave i imena članova povjerenstva za dodjelu sredstava za 2022. godinu.

Pročelnica M. Šošić odgovara kako je Odluka o povjerenstvu objavljena u Službenom glasniku, a što se tiče izvještaja da pošalju upit na mail, te da bi najbolje bilo da svrate u Općinu kako bi pogledali što ih zanima i sve im objasnili, jer je dokumentacija dosta opsežna. Nastavlja kako su to već jednom tražili, te da su očekivali da će doći.

Vijećnik M. Babić pita zašto nema nijednog tuša na plaži u Strožancu i na drugim mnogim plažama.

Načelnik M. Dropuljić odgovara kako ne zna koliko su svjesni koliki dio javnih wc-a, šetnice i plaže bude devastiran od strane mladih ljudi koje kamere uredno snime i koji imaju podeblji policijski dosje. Navodi kako su tuševi skinuti zajedno s vratima za svlačionice da se ne bi uništavali tijekom zime, jer budu uništeni, dijelom burom, dijelom huliganstvom. Navodi kako je ista stvar i s tuševima. Stoga su ih odlučili skinuti tijekom zime, i vratiti će ih idućih dana jer kreće sezona. Napominje kako su ujedno započeli i sa prihranom plaže i sanacijom oštećenih pera. Ističe kako su prošle godine početkom sezone uložili oko 100.000 kn samo u šetnicu jer su morali popraviti nedostatke koje djeca i mještani unište. Nastavlja kako se jako teško nositi s tim jer stalno nešto popravljaju, a oni stalno iznova ruše.

Vijećnik D. Radović nastavlja kako se slaže s načelnikom oko uništavanja, jer su pojedine udruge napravile pisanicu koju su isto tako uništili. Nastavlja kako su prometne gužve svugdi i kako svaki novi zahvat još više povećava te gužve, stoga ga zanima hoće li radovi kraj Lava zaista biti gotovi u petak kako je i obećano. Također ga zanima i što Općina s tim dobiva.

Načelnik M. Dropuljić odgovara da radove izvodi Vodovod i kanalizacija, te da je riječ o kanalizacijskom sustavu u Zvonimirovoj ulici. Vrijednost radova iznosi 800.000 kn koja je 90% financirana od strane Vodovoda i kanalizacije, što znači da nekih 200 i nešto metara ulice nema kanalizaciju. Napominje kako je projekt trebao krenuti u drugom mjesecu, no zbog kašnjenja materijala krenuo je tek sada. Ističe kako će se projekt nastaviti i dalje, ali će dio zatvorene ceste zaista biti gotov do petka a s time i pušten promet. Nastavlja kako će se radovi nastaviti ali u unutarnjem dijelu, spoj od Zvonimirove do same Magistrale kako bi riješili pitanje te ulice.

Vijećnik D. Radović pita kakvi su planovi po pitanju zemljišta koje je nedavno kupljeno, a do sada je služilo kao parking u Grljevcu. Ističe kako nikome nije u interesu da služi samo toj svrsi.

Načelnik M. Dropuljić odgovara kako je zemljište kupljeno iz razloga jer je Grljevac jedini ostao bez javnog parkinga, te da im je u planu napraviti dvije etaže podzemnih garaža i gore poslovni kompleks ali samo na dvije etaže, te na samom vrhu dječje igralište. Ističe da bi time dobili i javne garaže i dječje igralište, i sve što je potrebno. Kada idejno rješenje bude gotovo, navodi da će im ga onda i predstaviti.

Vijećnica T. Mandić pita što je s plažama i kada će biti spremne za turističku sezonu, te kada bi mogli očekivati kanalizaciju od Lučice do hotela Lav.

Načelnik M. Dropuljić odgovara kako je po pitanju plaža upravo maloprije odgovorio da su prije 10-ak dana krenuli sa prihranom plaža i sanacijom oštećenih pera, te da je to proces koji potraje i 20 dana. Uključuje i čišćenje plaža, postavljanje klupa, koševa za smeće i svega što je uništeno. Navodi kako su ove godine krenuli malo kasnije iz razloga jer im vrijeme nije dozvoljavalo.

Načelnik M. Dropuljić, što se tiče kanalizacije od Lučice do hotela Lav, odgovara kako su poslali sporazum Hepu jer je potrebno izmjesititi vodove, te da je glavni projekt pri kraju, nakon čega će ići u ishođenje građevinske dozvole.

Službenica B. Perišić nastavlja kako je to jedan od projekata koji su Vodovodu i kanalizaciji u prioritetu. Ističe kako istovremeno rade i na koncesiji sa Županijom, navodi da su projekti pri kraju, te kako još slijedi izmještanje elektroenergetskog voda koji je poprilično ozbiljan i skup zahvat. Napominje kako je to Hep preuzeo na sebe, i kako neće opterećivati Općinu u tom dijelu financiranja, te do kraja godine očekuju da će imati građevinsku dozvolu.

Načelnik M. Dropuljić napominje da je na zadnjem sastanku sa Vodovodom i kanalizacijom iz Aglomeracije Split-Dugopolje-Klis-Podstrana dogovoreno kako bi na jesen trebali početi i radovi na kanalizacijskom sustavu od hotela Lav do restorana Jure, kao i voda i kanalizacija za Gornju Podstranu. Izvođač je izabran, tijekom ljeta će napraviti izvedbeni projekt i u 09-10. mjesec bi trebali krenuti s radovima.

Vijećnica T. Mandić pita što je s igralištem u Put Starog Sela.

Načelnik M. Dropuljić odgovara da je već spomenuo kako Hep ima potrebu za zemljištem, te da su pronašli dva zemljišta koja bi mještani htjeli prodati, kako bi pomogli Hepu ali i kako bi mogli izgraditi igralište. Navodi kako je jedna malo veća, pola građevna, pola poljoprivredna što im i odgovara, no ako tu ne budu htjeli prodati onda će ići u pregovore za drugu.

Predsjednik vijeća T. Buljan pita u kojoj je fazi proširenje ulice Gospe u Siti.

Načelnik M. Dropuljić odgovara da su projekt proširenja ulice Gospe u Siti morali promijeniti, odnosno sami naziv kako su zahtjevale Hrvatske vode, te nastavlja kako je u ishođenju lokacijska dozvola. Ono što su izmjenili je da je kolnički trak bio 5,5 m, dakle svaki 2,75 m uz dva nogostupa od 1,60 m, međutim smanjili su na jedan nogostup širine 2 m, jer je dosta usko i mještani se bune, pa su morali malo smanjiti cestu, a svi znaju koliko je ta cesta važna radi škole i samog ulaza u mjesto.

Predsjednik vijeća T. Buljan pita zašto su zaustavljeni radovi u ulici Katarine Zrinski.

Načelnik M. Dropuljić odgovara kako su pokrenuli rekonstrukciju javne rasvjete u ulici Katarine Zrinski, međutim radovi su stopirani iz razloga što je nekoliko mještana bacalo blokove na cestu, vrijeđalo bageristu, nakon čega je bagerist otišao kući, te dao otkaz u firmi s kojom su sklopili ugovor. Ističe da sada dok nađu drugog izvođača ući će u sezonu, stoga su odlučili taj projekt ostaviti za jesen jer je suludo kopati za 20 dana. Napominje kako bi samo htio ukazati na kakve sve probleme nailaze i s kakvima se problemima susreću.

Pitanja više nema.

**Ad.3.) Usvajanje zapisnika sa 7. sjednice Općinskog vijeća**

Primjedbi nema.

Predsjednik vijeća T. Buljan stavlja na usvajanje zapisnik koji je sa tinaest (13) glasova ZA usvojen.

**Ad.4.) Prijedlog Odluke o osnivanju i imenovanju ulice Put Vučipolja – I. odvojak**

Službenica B. Perišić uvodi u ovu točku dnevnog reda.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o osnivanju i imenovanju ulice Put Vučipolja – I. odvojak.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.5.) Prijedlog Odluke o osnivanju i imenovanju ulice Ulica Ivana Paštrića Poljičanina - I. odvojak**

Službenica B. Perišić uvodi u ovu točku dnevnog reda.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o osnivanju i imenovanju ulice Ulica Ivana Paštrića Poljičanina - I. odvojak.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.6.) Prijedlog Odluke o osnivanju i imenovanju ulice II. odvojak ceste Sveti Martin**

Službenica B. Perišić uvodi u ovu točku dnevnog reda.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o osnivanju i imenovanju ulice II. odvojak ceste Sveti Martin.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.7.) Prijedlog I. Izmjena i dopuna Proračuna Općine Podstrana za 2022. godinu**

Službenik V. Vranković uvodi u ovu točku dnevnog reda.

Vijećnik J. Vuković pita na što se odnosi povećanje od 1.050.000 kn za predškolski odgoj.

Službenik V. Vranković odgovara kako se radi o planiranim sredstvima za vrtiće, te da je početkom godine promijenjena odluka, stoga je povećan iznos izdvajanja za sufinanciranje vrtića.

Vijećnica K. Jerčić pita je li ostalo viška 50.000 kn od vrtića, na stavci u Proračunu 005, razdjel 352.

Službenik V. Vranković odgovara kako se iznos od 1.050.000 kn odnosi isključivo na sufinanciranje boravka djece u vrtićima, dok se sufinanciranje asistenata nalazi na drugoj stavci u iznosu od planiranih 500.000 kn, što je sada rebalansom promijenjeno.

Vijećnica K. Jerčić pita može li se taj iznos mijenjati rebalansom, jer je pročelnica M. Šošić rekla da se ne može ići u dvostruko financiranje asistenata u nastavi, stoga je zanima može li ići nekakva subvencija ili bilo kakav drugi model.

Pročelnica M. Šošić odgovara da kod iznosa koji su u potpunosti osigurani od strane Ministarstva ili Fonda, ne postoji nikakva zakonska mogućnost kojom bi Općina Podstrana mogla sufinancirati jedan dio, jer niti su nositelji projekta, a niti partneri na projektu. Ističe kako je sve između Škole i Županije. Dodaje kako shvaća da su njihove plaće premale, i da bi svakako trebale biti veće, ali i kako je rješenje problema kod onoga koji raspisuje natječaj, a to je Ministarstvo. Potrebno je povećati sredstva u natječaju i promijeniti uvjete kako bi plaća asistenata mogla biti veća.

Predsjednik vijeća T. Buljan stavlja prijedlog na glasanje. Prijedlog je sa osam (8) glasova ZA i pet (5) glasova PROTIV (K. Jerčić, M. Bitanga, F. Pruže, M. Babić i J. Vuković) usvojen te se donosi

**ZAKLJUČAK**

1. **Usvaja se prijedlog I. Izmjena i dopuna Proračuna Općine Podstrana za 2022. podinu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.8.) Prijedlog I. Izmjena i dopuna Programa građenja komunalne infrastrukture za**

**2022. godinu**

Službenik S. Brzica uvodi u ovu točku dnevnog reda.

Vijećnik M. Bitanga pita za stavku 11 u iznosu od 4.000.000, te ga zanima na koji se to točno dio sanacije odnosi.

Službenik S. Brzica odgovara kako je 300 m šetnice izvedeno, a planira se napraviti još jedan kilometar, te kako bi time imali šetnicu od okretišta u Mutograsu do Porta. Navodi kako je to procijenjena vrijednost s projektima.

Vijećnik M. Bitanga pita je li i onih 300 m uključeno u taj kilometar.

Službenik S. Brzica odgovara da se radi o kilometar plus 300 metara.

Načelnik M. Dropuljić nastavlja kako je u navedenih 4.000.000 kn uključeno i ono što je već napravljeno jer je plaćeno u 2022. godini.

Vijećnik M. Bitanga pita na što se odnosi 500.000 kn za izgradnju sportske dvorane Strožanac.

Načelnik M. Dropuljić odgovara kako se taj iznos odnosi na glavni projekt dvorane.

Vijećnik M. Bitanga pita tko je projektant.

Načelnik M. Dropuljić odgovara da će biti javni natječaj.

Predsjednik vijeća T. Buljan stavlja prijedlog na glasanje. Prijedlog je sa osam (8) glasova ZA i pet (5) glasova SUZDRŽAN (K. Jerčić, M. Bitanga, F. Pruže, M. Babić i J. Vuković) usvojen te se donosi

**ZAKLJUČAK**

1. **Usvaja se prijedlog I. Izmjena i dopuna Programa građenja komunalne infrastrukture za 2022. godinu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.9.) Prijedlog Odluke o osnivanju i imenovanju Odbora za sport**

Službenica B. Perišić uvodi u ovu točku dnevnog reda.

Vijećnica K. Jerčić kaže kako nisu znali da se osniva ovaj Odbor.

Predsjednik vijeća T. Buljan odgovara kako su znali jer je na prethodnoj sjednici Vijeća rečeno da će se ovaj Odbor osnovati. Ističe kako Odbor broji 5 članova gdje su predstavnici Zajednice sportova, predstavnici pojedinih stranaka i jednostavno nisu mogli sve staviti. Pojedine stranke imaju više članova u nekim drugim Odborima. Napominje da se kod ovog Odbora gledalo staviti ljude koji su u sportu.

Vijećnik V. Gavranić se zahvaljuje što su prihvatili njegov prijedlog za osnivanje Odbora za sport, te ističe kako će se truditi opravdati svoje članstvo i raditi za dobrobit svih mještana u Podstrani.

Predsjednik vijeća T. Buljan stavlja prijedlog na glasanje. Prijedlog je sa devet (9) glasova ZA, tri (3) glasa PROTIV (M. Bitanga, F. Pruže i M. Babić) i jednim (1) glasom SUZDRŽAN (K. Jerčić) usvojen te se donosi

**ZAKLJUČAK**

1. **Usvaja se prijedlog Odluke o osnivanju i imenovanju Odbora za sport.**
2. **Odluka iz točke 1. Ovog zaključka objavit će se u „Službenom glasniku Općine Podstrana“**

**Ad.10.) Prijedlog Odluke o sklapanju Ugovora o osnivanju prava građenja na čst.zem. 980**

**i 978/2, k.o. Donja Podstrana, u korist Općine Podstrana, radi izgradnje javne sportske dvorane**

Načelnik M. Dropuljić uvodi u ovu točku dnevnog reda.

Pročelnik B. Živaljić dalje uvodi u ovu točku dnevnog reda.

Vijećnik V. Gavranić kaže kako je ovo hvalevrijedan projekt, te da bi volio da bude u centru Podstrane, ali kako od negdje treba početi. Navodi kako su djeca Podstrane uspješni sportaši, te kako bi volio da se u dvoranu doda izrada tzv. ankera za učvršćivanje gimnastičkih sprava kako bi se mogla održavati i gimnastička natjecanja, te kako bi se djeca ovim sportom mogla početi baviti od najranijeg doba. Ističe da ukoliko je potrebno, moguće je dovesti ljude iz hrvatskog gimnastičkog saveza da odrade konzultacije s ljudima koji će raditi provedbeni urbanistički plan.

Pročelnik B. Živaljić odgovara kako je u fazi samog rješenja koje će biti rezultat nakon što se promijeni prostorno planska dokumentacija predviđeno da se ovo rješenje dostavi Vijeću i radnim tijelima na odlučivanje, tako da će javnost na taj način sudjelovati u svim detaljima.

Vijećnik M. Bitanga kaže kako vijećnici Most-a smatraju da je područje Miljevca bolje rješenje za izgradnju sportske dvorane, a razlog što će škola ići na jednosmjenski rad i da bi imala kuhinju u postojećoj školi, nije razlog da se dvorana radi na onom području, tzv. Strožanački get, koje je ionako prenapučeno. Ističe kako 43 parkirna mjesta koja se navode u idejnom projektu nisu dovoljna za to područje i kapacitet od 500 gledatelja. Napominje kako bi zbog samog razvoja Općine bilo bolje da se dvorana gradi na Miljevcu, uz dodatak bazena. Svjestan je da je odluka već donesena i da će biti provedena, ali da po njemu to nije dobro rješenje. Nastavlja kako je planirana dvorana previše velika, te da će se prometno stvoriti čep, a kao problem navodi i to da je ulica Pišćine uska te nemogućnost prolaska navalnih vozila. Još jednom ponavlja kako će biti protiv ovakvog rješenja jer nisu zadovoljni njime. Ističe kako bi bilo bolje da se išlo na nekakvu drugu varijantu ako je u pitanju jednosmjenski rad, te da škola ima kuhinju, npr. da se napravi jedna veća i jedna manja školska dvorana plus kuhinja za školu, te da se ispod postojećeg igrališta napravi javno parkiralište za kompletno područje. Smatra i da bi se trebalo naplaćivati kako bi i Općina imala koristi od toga.

Načelnik M. Dropuljić odgovara kako je udaljenost od ulice Pišćine na jednom dijelu minimalno 5 metara, te da postoji mogućnost da pomaknu dvoranu još koji metar prema školi, što znači da će ona biti udaljena od ulice Pišćine 6-7 metara, a od prvih kuća 11-12 metara. Što se tiče parkirnih mjesta, ističe kako nemaju samo 43 parkirna mjesta jer je Županija već izgradila 36 parkirnih mjesta na području škole, s tim da škola ima i makadamski parking koji se može urediti za još dodatnih 30 parkirnih mjesta, što ukupno iznosi 110 parkirnih mjesta. S obzriom da će većinu vremena dvoranu koristiti škola za školske potrebe, nastavlja kako su ta parkirna mjesta nepotrebna i najviše će se koristiti za potrebe klubova u večernjim satima. Što se tiče koncerata i drugih manifestacija, ističe kako preko puta postoji i parking od crkve, te kao što se sada koristi školski parking kad su mise i kad su gužve, tako bi se tada koristio i crkveni parking. Navodi kako izgradnja manje dvorane rješava potrebe samo škole, a ne rješava potrebe općine i stvara jedan dodatni trošak, što znači da trošak jedne manje dvorane adekvatne za izvođenje nastave košta minimalno 10.000.000 kn, dok izgradnja jedne ovakve dvorane koja bi služila i za školske i za općinske potrebe nekih 20.000.000 kn. Osobno smatra kako neće remetiti prometni tijek, a biti će riješene i kulturno društvene potrebe općine i potrebe škole.

Vijećnik Z. Galić kaže kako će prije nego škola bude gotova najvjerojatnije biti proširena ulica Gospe u Siti i ići će se u proširenje Mosorske ulice, što će povećati protočnost. Ističe kako niti 5 minuta udaljeno od dvorane postoji veliki općinski parking, gdje se može parkirati jako puno vozila.

Vijećnik N. Bakota pita što je s održavanjem i tko financira održavanje dvorane nakon što se izgradi.

Načelnik M. Dropuljić odgovara kako će to biti javna dvorana na kojoj Općina dobiva pravo građenja, a održavanje odnosno najam te dvorane za potrebe korištenja tjelesnog i zdravstvenog odgoja će plaćati Županija. Ističe kako je to jedna od bitnih stavki i razloga zašto baš dvorana na tom području. Napominje kako su svjesni koliko je dvorana ugašeno i propalo zbog troškova održavanja.

Vijećnik J. Vuković kaže kako nije protiv same gradnje, naravno da želi bolje uvjete djeci, samo ima jednu zamjerku po pitanju prometne infrastrukture. Svjestan je da će se najvjerojatnije proširiti ulica Gospe u Siti, a zatim i Mosorska, ali svi znaju da se u slučaju žalbi privatnih vlasnika sve to može poprilično odužiti, stoga smatra da bi najprije trebalo proširiti ulice pa tek onda krenuti s izgradnjom, a ne kao što je do sada bila praksa prvo izgradnja pa onda tek infrastruktura. Navodi kako će po tom pitanju biti suzdržan.

Vijećnica K. Jerčić kaže kako je svjesna da je ovo brže i ekonomičnije riješenje, ali smatra da treba dugoročnije razmišljati i razvijati se.

Načelnik M. Dropuljić odgovara kako misli da je svojim izlaganjem odgovorio zašto baš na toj lokaciji, te navodi kako im nitko ne brani, ukoliko financije budu dozvoljavale, napraviti još jednu na nekom drugom dijelu Podstrane. S obzirom da općina Podstrana a ni škola nemaju niti jednu adekvatnu dvoranu, odnosno imaju jednu koja nije adekvatna, smatra kako je ovo za početak jedno cjelovito rješenje. Nastavlja kako nema smisla raditi jednu dvoranu samo za općinske potrebe, dok djeca nemaju adekvatnu dvoranu.

Vijećnik Z. Galić navodi još jedan razlog zbog kojeg je mišljenja da dvorana treba biti baš tu, a to je što će se koristiti tijekom cijelog dana, dok bilo gdje drugo da se dvorana napravi, koristila bi se samo nekoliko sati. Osim, ukoliko ne planiraju djecu voziti na tjelesni na tu drugu lokaciju.

Vijećnik D. Radović ističe kako svaki projekt, pa tako i ovaj ima svojih prednosti i nedostataka. Međutim, smatra kako u ovom trenutku imaju razloga da krenu u ovaj projekt, a svi minusi koji stoje i koji su tu, trebalo bi ih istovremeno rješavati. Napominje kako mu je žao što projekt Gospe u Siti, koji nije važan samo zbog dvorane, već zbog djece i škole, već godinama stoji u mjestu. Smatra kako bi projekt Mosorske ulice riješio problem cijelog područja. Nastavlja kako je potrebno paralelno raditi i na tim projektima i na projektu dvorane. Postavlja pitanje ako bi sve išlo svojim tokom, koji su rokovi da bi se moglo započeti s gradnjom.

Načelnik M. Dropuljić odgovara da nakon izglasavanja ove Odluke Općina Podstrana može pristupiti potpisivanju sporazuma sa Školom o pravu građenja, a nakon toga i objaviti javni natječaj za projektiranje dvorane. Ističe kako nekada to može potrajati i nekoliko mjeseci, no kako se već iduće godine nada pravomoćnoj građevnskoj dozvoli, a zatim mogu krenuti i sa javnim natječajem i gradnjom.

Vijećnica K. Jerčić pita kakav je financijski dio, te je zanima ide li sve na teret Općine.

Načelnik M. Dropuljić odgovara kako će financijski dio biti objavljen kada saznaju sve izvore financiranja, ali da mogu sve i sami isfinancirati.

Predsjednik vijeća T. Buljan kaže kako smatra da je općini Podstrana prijeko potrebna dvorana, da je isto tako osnovnoj školi potrebna dvorana, a što se tiče prometnih gužvi misli kako neće biti ni veće ni manje nego što su sada. Ističe kako je njemu kod ovog projekta bilo bitno da se ispune određeni uvjeti, a to su: da ostane vanjsko igralište u Strožancu jer su svjesni da tamo nema igrališta, zatim visina dvorane, udaljenost od kuća, pogotovo u ulici Pišćine, te da djeca iz osnovne škole Strožanac koriste tu dvoranu. Samim time, smatra kako su svi uvjeti ispunjeni, te napominje kako bi volio da se dvorana koliko je god to moguće ukopa. Poseban naglasak stavlja na održavanje dvorane, u kojem će dijelu uskočiti Županija.

Vijećnik M. Babić pita na koji točno način misle da će Županija uskočiti s održavanjem.

Predsjednik vijeća T. Buljan odgovara da će dvoranu koristiti školska djeca, te da će Županija sigurno financirati održavanje.

Vijećnik M. Babić pita jel to znači da će biti u proračunu Županije.

Predsjednik vijeća T. Buljan odgovara kako znači, te da će sigurno potpisati i nekakav sporazum.

Vijećnica K. Jerčić ističe kako joj je žao što je zapela izgradnja škole u Sv. Martinu, te da bi na takav način bili u puno većem plusu.

Načelnik M. Dropuljić odgovara kako izgradnja nove škole u Sv. Martinu nije zapela, već se čeka odluka Ministarstva o financiranju iz Nacionalnog plana oporavka i otpornosti. Ističe da isto kao što je Ministarstvo donijelo odluku o financiranju izgradnje vrtića, koja je donesena prije nekoliko mjeseci, tako se čeka jedno cjelovito rješenje te će biti donešena i odluka za izgradnju novih škola, uključujući i Općinu Podstrana. Naglašava kako je Županiji izgradnja osnovne škole u Sv. Martinu prioritet broj jedan. Napominje kako bi volio da vlasnici zemljišta shvate koliko je važno da se usuglase oko kupoprodaje zemljišta, jer traže puno više od procijenjene vrijednosti.

Pročelnica M. Šošić dodaje kako je Županija prijavila projektnu dokumentaciju za novu školu na objavljeni natječaj Ministarstva regionalnog razvoja. Ističe kako su imali mogućnost prijaviti maksimalno dva projekta, a jedan od tih projekata je škola u Podstrani.

Načelnik M. Dropuljić nastavlja da kada se sagradi nova škola i napravi dvodijelna dvorana, ono što je bitno je da pedagoški standardi ne poznaju tribine. Što znači da kada se sagradi nova škola i bude imala dvodijelnu dvoranu, opet ta dvodijelna dvorana udovoljava uvjetima škole, ali ne udovoljava uvjetima općine Podstrana za ono što žele, a to su javna, kulturna i društvena događanja, za potrebe udruga i slično. Jer takve manifestacije zahtjevaju tribine.

Predsjednik vijeća T. Buljan stavlja prijedlog na glasanje. Prijedlog je sa osam (8) glasova ZA, četiri (4) glasa PROTIV (K. Jerčić, M. Bitanga, F. Pruže, M. Babić) i jednim (1) glasom SUZDRŽAN (J. Vuković) usvojen te se donosi

**ZAKLJUČAK**

1. **Usvaja se prijedlog Odluke o sklapanju Ugovora o osnivanju prava građenja na čst.zem. 980 i 978/2, k.o. Donja Podstrana, u korist Općine Podstrana, radi izgradnje javne sportske dvorane.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.11.) Prijedlog Odluke o izmjenama i dopunama Odluke o izradi izmjena i dopuna**

 **Prostornog plana uređenja Općine Podstrana**

Pročelnik B. Živaljić uvodi u ovu točku dnevnog reda.

Vijećnik V. Gavranić pita što bi za Gornju Podstranu značila prenamjena iz zone M1 u zonu M6.

Pročelnik B. Živaljić odgovara kako je to pokušaj da se koliko toliko zadrži vizura mjesta koje je izgubilo status etno eko sela. Ističe kako se kroz namjenu M6 minimalne čestice propisuju nešto veće u odnosu na M1, te je kod M1 400 m2, dok je kod M6 1.000 m2 i manja je izgrađenost, čime bi se zadržala vizura u pojedinim djelovima gdje je to potrebno.

Vijećnik V. Gavranić pita zašto je Gornja Podstrana izgubila status etno eko sela, te ga zanima hoće li se ponovno pokrenuti tako nešto.

Pročelnik B. Živaljić odgovara kako se u razgovoru s konzervatorima došlo do zaključka da je to rezultat bespravne gradnje koja je kasnije legalizirana. Ističe kako Gornje Jesenice imaju status etno eko sela, dok Gornja Podstrana nema.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o izmjenama i dopunama Odluke o izradi izmjena i dopuna Prostornog plana uređenja Općine Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.12.) Prijedlog Odluke o provođenju postupka stavljanja izvan snage urbanističkih**

**planova uređenja: UPU zone u zelenilu i sportskih igrališta u Miljevcu (UPU 6), UPU – sjeverni dio Grljevac I (UPU 7), UPU – sjeverni dio Grljevac II (UPU 8), UPU – dio područja Grbavac (UPU 9), UPU- „Petrićevo“ – Sveti Martin (UPU 10) i UPU – područje Šćadina – sjever (UPU 14)**

Pročelnik B. Živaljić uvodi u ovu točku dnevnog reda.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o provođenju postupka stavljanja izvan snage urbanističkih planova uređenja: UPU zone u zelenilu i sportskih igrališta u Miljevcu (UPU 6), UPU – sjeverni dio Grljevac I (UPU 7), UPU – sjeverni dio Grljevac II (UPU 8), UPU – dio područja Grbavac (UPU 9), UPU- „Petrićevo“ – Sveti Martin (UPU 10) i UPU – područje Šćadina – sjever (UPU 14).**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

Sjednica je završena u 20:47 sati.

ZAPISNIK VODILA:

Kata Madunović